בפברואר 2020 עשה רוד את דרכו לגמר אליפות ארגנטינה הפתוחה 2020, שם ניצח את פדרו סוזה בגמר. בכך הפך לטניסאי הראשון מנורווגיה שזוכה בתואר בסיבוב ה-ATP וגם מופיע ביותר מגמר אחד של סבב ה-ATP. במקביל הוא עקף את הדירוג של אביו כריסטיאן במקום ה-39 בדירוג ה-ATP, וקבע שיא חדש כשחקן הנורווגי המדורג הגבוה ביותר בתולדות ה-ATP עם דירוג של מספר 34 בשבוע שלאחר מכן ב-17 בפברואר 2020. שבועיים לאחר התואר הראשון שלו, רוד הגיע לגמר השני שלו בתוך חודש באליפות צ'ילה הפתוחה 2020, אך הפסיד בשלוש מערכות לטיאגו סייבוט וויילד.
באליפות ארצות הברית הפתוחה 2020, הוא הגיע לסיבוב השלישי לאחר שניצח את מקנזי מקדונלד בסיבוב הראשון. בסיבוב השני הוא התמודד מול אמיל רוסוברי, שפרש במערכה השלישית. בסיבוב השלישי הפסיד והודח על ידי מתאו ברטיני.
באליפות איטליה הפתוחה 2020, רוד השיג ארבעה ניצחונות, כולל ניצחון ברבע גמר על מתאו ברטיני, כדי להגיע לחצי הגמר של הטורניר, הנורווגי הראשון אי פעם שעושה זאת. בחצי הגמר נכנע רוד לנובאק ג'וקוביץ'. הישג זה הביא אותו לשיא קריירה חדש של מספר 30 בידורג העולמי. חצי גמר נוסף באליפות אירופה הפתוחה של המבורג 2020 בשבוע שלאחר מכן הביא אותו למקום ה-25 בדירוג. באליפות צרפת הפתוחה 2020, רוד הגיע שוב לסיבוב השלישי שם הפסיד לדומיניק תים.
באליפות אוסטרליה הפתוחה 2021 רוד התקדם לסיבוב הרביעי בגראנד סלאם בפעם הראשונה. הוא ניצח את ג'ורדן תומפסון, טומי פול וראדו אלבוט לפני שפרש מול אנדריי רובליוב לאחר שהפסיד בשתי המערכות הראשונות. התוצאה השוותה את המיקום הטוב ביותר של אביו באליפות אוסטרליה ובגראנד סלאם. רוד נכנס שוב ל-25 הראשונים לדירוג הגבוה בקריירה של מספר 24 בפברואר 2021. כמה שבועות לאחר מכן הוא הגיע לרבע הגמר באליפות מקסיקו הפתוחה, אבל שוב פרש בגלל פציעה.
בהופעת הבכורה שלו במונטה קרלו מאסטרס 2021, רוד רשם את הניצחון השני שלו בקריירה על יריב מהטופ 10 כשניצח את דייגו שוורצמן. לאחר מכן הוא ניצח את פבלו קרניו בוסטה ואת פאביו פוניני כדי להגיע לחצי גמר המאסטרס 1000 השני שלו, שם הפסיד לאנדריי רובליוב. באליפות מדריד הפתוחה 2021 בהופעת בכורה נוספת, רוד רשם את הניצחון הראשון שלו על יריב מהטופ 5, כשגבר בסיבוב השלישי על סטפנוס ציציפס. בחצי הגמר הפסיד למתאו ברטיני. כתוצאה מההופעה שלו במדריד, רוד נכנס ל-20 הראשונים בפעם הראשונה בקריירה שלו, ועלה לדירוג הגבוה בקריירה שלו מספר 16 ב-10 במאי 2021.
באליפות שוודיה הפתוחה 2021, רוד זכה בתואר השני שלו השנה והשלישי בסך הכל לאחר שניצח את פדריקו קוריאה בגמר. בשבוע שלאחר מכן, זכה בתואר השלישי שלו לשנת 2021 עם ניצחון באליפות שווייץ הפתוחה, כשניצח את הוגו גסטון בגמר. כתוצאה מכך עלה לדירוג גבוה בקריירה של מספר 12. הוא הפך לשחקן ה-ATP הראשון מאז אנדי מארי באוקטובר 2011 שזכה בשלושה תארים תוך כמה שבועות. באוגוסט 2021 דורג כבר 11 בעולם. ב-13 בספטמבר הגיע לדירוג מספר 10 בעולם, והפך לשחקן מהטופ 10 בפעם הראשונה ולשחקן הנורווגי הראשון שהגיע להישג הזה. בגיל 22, הוא גם היה השחקן הצעיר ביותר בטופ 10.
רוד סיים את השנה במקום ה-8 בעולם בדירוג.
רוד הגיע לחצי גמר המאסטרס 1000 הרביעי שלו באליפות מיאמי הפתוחה 2022 על ידי ניצחון על הנרי לאקסונן, אלכסנדר בובליק וקמרון נורי, ולאחר מכן זכה בניצחון הראשון שלו על אלכסנדר זברב המדורג 4 בעולם ברבע הגמר. לאחר מכן, רוד ניצח את פרנסיסקו סרונדולו בחצי הגמר כדי לעלות לגמר המאסטרס 1000 הראשון שלו. בגמר הפסיד לקרלוס אלקרס בן ה-18. בעקבות תוצאה זו, הגיע רוד לדירוג גבוה בקריירה של מספר 7 בעולם.
באליפות צרפת הפתוחה 2022, רוד ניצח את ז'ו-וילפריד צונגה, ששיחק את המשחק המקצועני האחרון שלו, אמיל רוסוברי, לורנצו סונגו, והוברט הורקץ, והעפיל לרבע הגמר. ברבע הגמר ניצח את הולגר רונה והעפיל לחצי גמר גראנד סלאם ראשון. בחצי הגמר ניצח את מרין צ'יליץ' והפך לנורווגי הראשון בהיסטוריה שהעפיל לגמר טורניר גראנד סלאם. במשחק הגמר נכנע ב-3 מערכות לרפאל נדאל. כתוצאה מההופעה שלו דורג מספר 6 בעולם, דירוג שיא.
עוצר נשימה (סדרת ספרים)
עוצר נשימה (באנגלית: Heartstopper) הוא רומן גרפי וקומיקס רשת להט"בי לנוער שנכתב ואויר על ידי הסופרת הבריטית אליס אוזמן. על הרומן מבוססת סדרת טלוויזיה מ-2022 באותו השם, בבימויו של יורוס לין. הרומן מגולל את סיפוריהם של צ'ארלי ספרינג וניק נלסון, שני תלמידי תיכון, כשהם נפגשים ומתאהבים.
תקציר.
הסדרה עוקבת אחר מערכת היחסים בין שני בנים, ניק נלסון וצ'ארלי ספרינג, ובתהפוכות שהם חווים בה. ניק, אחד משחקני הרוגבי הטובים בבית הספר, מתיידד עם צ'ארלי, שכנו לשולחן בכיתה והומו בגלוי, אחד היחידים בבית הספר. מבחינת צ'ארלי הידידות מתפתחת למשהו נוסף מעבר לכך והוא מתאהב בניק, אבל הוא מנסה לשמור בסוד על כך מכיוון שהוא מאמין שניק סטרייט. עם זאת, באותו זמן ניק, המתמודד עם ההשלכות של מערכת יחסים קודמת שהייתה לו, מבין שגם הוא מאוהב בצ'ארלי ומגלה על היותו ביסקסואל. הבנים מעמיקים את מערכת היחסים ביניהם בטיול בית ספר לפריז, שלאחריו שניהם מוצאים את עצמם מתמודדים עם קשיים (ניק יוצא מהארון בפני משפחתו, צ'ארלי מתמודד עם הפרעת אכילה), עליהם הם יתגברו, בנוסף לתמיכה המשפחתית, גם תודות לאהבה שהם חשים אחד כלפי השני.
הוצאה.
אוזמן החלה לפרסם את "עוצר נשימה" כקומיקס רשת באתרים טאמבלר ובטאפאס בספטמבר 2016. הרומן זכה למספר רב של קוראים, ואוזמן החליטה לפרסם בעצמה מספר מוגבל של עותקים מודפסים של שני הפרקים הראשונים. ב-20 ביוני 2018 היא השיקה קמפיין קיקסטארטר כדי לממן את ההוצאה לאור של הרומן, ותוך שעתיים בלבד הגיעה לסכום היעד. באוקטובר 2018, קבוצת הוצאת הספרים הצרפתית Hachette Children's Group רכשה את זכויות הפרסום של שני הכרכים הראשונים של הרומן. בינואר 2019, היא רכשה גם הזכויות של הכרכים השלישי והרביעי של הרומן. הכרך הראשון יצא לאור ב-7 בפברואר 2019, ואחריו הכרך השני ב-11 ביולי. הכרכים השלישי והרביעי יצאו לאור ב-6 בפברואר 2020 וב-6 במאי 2021, בהתאמה. הכרך החמישי והאחרון עתיד לצאת לאור ב-2 בפברואר 2023. כמו כן, ב-13 באוקטובר 2022 עתיד לצאת לאור "Heartstopper Yearbook" על ידי Hachette ו-Graphix, מו"ל השייך ל-Scholastic .
עיבוד.
זכויות העיבוד הטלוויזיוניות של סדרת הרומנים נרכשו על ידי חברת "See-Saw Films" ביולי 2019. בינואר 2021, נטפליקס נתנה אור ירוק להפקת סדרה בת שמונה פרקים. הסדרה עלתה לשידור ב-22 באפריל 2022. במקביל ליציאת הסדרה, ב-28 באפריל פורסמה מהדורה מיוחדת של הכרך הראשון של הרומן עם דמויותיהם של ג'ו לוק וקיט קונור, השחקנים הראשיים בסדרה (צ'ארלי וניק), על הכריכה.
ביקורות.
בביקורת בעיתון הסקוטי The National , ג'מה מקלוהן שיבחה את הרומנים על כך שהם מסוגלים "ללכוד את תשומת הלב" באמצעות "הסיפורים הקטנים שמרכיבים את החיים" ולא על ידי תפניות בעלילה ודרמה כבדה. היא כינתה את הסיפור "מסביר פנים לאין שיעור עם דמויות שנראות כמו חברים מהחיים האמיתיים", וציינה את דמותו של צ'ארלי כ"חביבה ביותר" ושיבחה את ההתייחסות של הרומנים לבריאותו הנפשית. ב-Publishers Weekly נכתב כי "הקצב הנינוח וההתמקדות של הרומנים באירועים יומיומיים... מאפשרים ליחסים של הדמויות להתפתח בצורה טבעית שניתן להזדהות איתה" וכי הסגנון האומנותי שבספר משלים את הטון של הסיפור. העיתון The A.V. Club כלל את הקומיקס שלו ברשימת "הקומיקסים הטובים ביותר לשנת 2018", כאשר הכתבת קייטלין רוזברג ציינה שהוא "מוגדר בצורה הטובה ביותר על ידי נחמדותו, הן כלפי הדמויות והן כלפי הקורא". גם צמד הסופרים מטאפרוג כללו את הקומיקס ברשימת "הקומיקסים והרומנים הגרפיים הטובים ביותר של אתר The Herald לשנת 2019, כפי שנבחרו על ידי יוצרי קומיקס".